1Mina banwa, ɔdi mina bɔyɔ bɔni nási-mi kayi kemo ku mina katɔ bɔkpali kemo ka Yudafuɔ bakɛ bɔfɔ. 2Nnye-ma kama na mɔɔsu ka ni, anumi eegyie-ma geen na Katɔti bɔsiaku lɛlɔ. Nsu lɛnungyie lɛmmɔ lɛɛɛkɛnku lɛlati lɛlɔ. 3Ɔsika baaagyi ulu ɔni lɛlɔ na Katɔti ɔɔyɔ́ ka ukyuli ɔsia na ɔbla siin na nwuna anumi. Mmomu ama alati báwia ulu bamba béte lɛlɔ. Ɔmɛni ɔsu béteboku lɛlɔ kalɔ bétete Katɔti kalɛ na ɔtina-ma ulu ɔni lɛlɔ na basia na ɔbla-ma siin. 4Ɔsika Kristo ndi Mose ɔda bubo bɔmmɔ fui kawɔlɔkɔ. Na ukyuli biala ɔni mafɔ Kristo madi ni, ɔ́bla siin na Katɔti anumi. 5Mose únweni ɔ́siku kalɛ na ukyuli ɔɔbla siin ɔkɛnku ɔda bubo lɛlɔ ɔnini, “Ukyuli biala ɔni mɔɔdi ɔda bubo bɔmmɔ lɛlɔ ni, ɔda bubo ulu ɔmmɔ ɔdubute-nwu ngba.” 6Nsu Bunweni Kedee Ɔku ɔ́su ɔ́siku kalɛ na ukyuli ɔɔbla siin na Katɔti anumi ɔkɛnku bɔfɔtaadi lɛlɔ ɔnini, “Teye lɛlɔ anii, 'Ɔma ndubusie katɔ?' ” Nwuna kalɔ ndi, ɔma makɔ katɔ matákpanku Kristo meboku? 7“Na teye lɛlɔ anii, 'Ɔma ndubuduo usie kalɔ kemo fui?' ” Nwuna kalɔ ndi, ɔma mesie kekpine matákpanku Kristo meboku? 8Mmomu lɛla lɛni na ɔɔtina ndi ka, “Katɔti litemi lɛmmɔ lɛ́ɛni líde-ɔ, na lɛkya-a kenye ku fula kayi kemo.” Na ani ndi bɔfɔtaadi litemi lɛni lɛsa na bɔɔkɔ́. 9Na si ébimi kenye na ásu anii Yesu ndi Blɔti, na áfɔ ádi na fula kayi kemo ka Katɔti nágyila-nwu ɔ́lɛku kekpine ni, Katɔti ɔdubɔfɔ-ɔ ngba. 10Ɔsika fula kayi kemo na aafɔ́ taadi na aabla siin na Katɔti anumi. Na fula kenye kani na éti eedie ɔmɛni taatina, na aakɛ́ bɔfɔ. 11Ɔsika lɛni na Bunweni Kedee Ɔku ɔ́su ɔnii, “Ukyuli biala ɔni mafɔ-nwu madi ni, kɔfa kulékpo-nwu kudii.” 12Ɔmɛni ɔɔtina ka ni, kavumana kadi keeebo Yudafuɔ ku bani naaadi Yudafuɔ ntɛ. Na Blɔti ɔdi bula fui Ɔti, na uute bekyuli bani fui mɔɔkpali-nwu ala abuni. 13Lɛni na ɔkya Bunweni Kedee Ɔku kemo ɔnii, “Ukyuli biala ɔni mɔɔkpali Blɔti lɛnyi ni, ɔdubɔkɛ bɔfɔ.” 14Nsu ukyuli biala ɔni na útafɔ útadi ni, dɛ na ɔdubɔkana na ɔkpali-nwu uvele lɛla lɛdi? Na ukyuli ɔni lɛlɔ lɛsa na bátakɔ bétete-ma kudii ni, dɛ na badubɔkana na bafɔ-nwu badi? Na si ɔdi útatákɔ lɛsa lɛmmɔ útete-ma dii ni, dɛ na badubunu-ni? 15Na si bátatala bekyuli nɔɔ? Dɛ na ɔdubɔbla na bakɔ lɛsa lɛmmɔ? Anwuɔsu na bénweni banii, “Binu bekyuli bani ndubo babakɔ litemi buni lɛmmɔ lɛsa kalɛ na bana bubo kɔku kɔɔda kubiti!” 16Nsu ni, ɔɔɔdi Yudafuɔ fui náfɔ litemi buni lɛmmɔ. Ɔsika Yesaia ɔ́su ɔnini, “Blɔti, ɔma náfɔ bula litemi ɔ́di?” 17Anwuɔsu ni, bɔfɔtaadi bunye litemi lɛmmɔ bunu lɛlɔ. Na litemi lɛmmɔ bunu lɛkɛnku Kristo litemi lɛlɔ. 18Nsu lɛla lɛni muuye ɔfɛni ndi ka ni, bunu na Yudafuɔ bétenu Katɔti litemi lɛmmɔ? Oowo! Bénu-ni aani kalɛ na Bunweni Kedee Ɔku ɔ́su ɔnini, “Bénu-ma kɔku na kayawi ekpo fui, na bana etemila égyingya ésie kayawi kawɔkɔ fui.” 19Na nsɔ muuye nnii na bunu na bétenu-ni kalɔ? Mose ɔlati ndi ukyuli udeedi ɔni náka kenye budie na ɔ́su ka Katɔti ɔ́su ɔnini, “Ndubɔya na anumi egyie-mii na bekyuli bani naaadi Yudafuɔ lɛlɔ. Na ndubuti bekyuli bani anumi nétebimi lɛkya-mii kɔnyi.” 20Na Yesaia úse kayi na ɔ́su-ma nwaa ka Katɔti ɔ́su ɔnini, “Bekyuli bani na nka baláwia-mi ni, ɔfɛni bánu-mi. Na lídie lɛlɔ lɛ́tina bekyuli bani néteye-mi lɛlɔ.” 21Nsu na Yudafuɔ lɛlɔ ni, Katɔti ɔ́su ɔnini, “Lígyingya enu líse limeyi limodi ka lɛfɔ-ma. Nsu bátakpete-mi, ɔsika badi bekyuli bani naaabu lɛla lɛdi na báta bénye-mi lɛlɔ.”
twi_Latn